b"\n_START_ARTICLE_\nTim Burton\n_START_SECTION_\nBiografia\n_START_PARAGRAPH_\nDibuixant, escriptor i artista pl\xc3\xa0stic, Burton ha col\xc2\xb7laborat tamb\xc3\xa9 en altres produccions animades, comen\xc3\xa7ant la seva carrera a la factoria Disney, on va participar en la pel\xc2\xb7l\xc3\xadcula Tod i Toby (1981) tot i que a la pel\xc2\xb7l\xc3\xadcula no hi van afegir cap dels seus dibuixos._NEWLINE_La seva primera pel\xc2\xb7l\xc3\xadcula com a director va ser Vincent, on feia servir la t\xc3\xa8cnica de quadre per quadre (stop-motion). Els di\xc3\xa0legs estaven escrits en vers, tot fent un clar homenatge a Edgar Allan Poe. L'argument gira al voltant d'un nen que, com Burton, idolatra al seu idol de la pantalla, des de la seva infancia, Vincent Price._NEWLINE_Ja des de la seva \xc3\xb2pera prima, es veu en el director una clara inclinaci\xc3\xb3 per tot all\xc3\xb2 g\xc3\xb2tic, fant\xc3\xa0stic, rom\xc3\xa0ntic i extravagant. Arran d'aix\xc3\xb2 ha creat una est\xc3\xa8tica molt personal en les seves obres; amb personatges estranys, exclosos de la societat o d'altres personatges populars que no se senten en concordan\xc3\xa7a amb el seu estatus._NEWLINE_El primer llargmetratge de Burton va ser l'adaptaci\xc3\xb3 de Pee-Wee's Big Adventure (La gran aventura de Pee-Wee) (1985). Aquesta va rebre critiques molt negatives, per\xc3\xb2 aquest fet va donar a con\xc3\xa8ixer el peculiar i especial sentit de la creativitat d'aquest gran director de cinema. Despr\xc3\xa9s va continuar amb Beetlejuice (1988), una com\xc3\xa8dia de fantasmes d'humor negre. Aquesta cinta a m\xc3\xa9s de catapultar-lo a la fama va popularitzar a tot el m\xc3\xb3n la seva particular visi\xc3\xb3 i la seva no sempre compresa est\xc3\xa8tica._NEWLINE_Gr\xc3\xa0cies a aquest treball li van encarregar m\xc3\xa9s endavant portar Batman al cinema (1989), escollint com a protagonista a Michael Keaton (amb qui ja havia treballat a Beetlejuice) i com a dolent Joker a Jack Nicholson. La pel\xc2\xb7l\xc3\xadcula va resultar un \xc3\xa8xit comercial, cosa que va precipitar una seq\xc3\xbcela, igualment dirigida per Burton: Batman Returns (Batman torna) (1992)._NEWLINE_Despr\xc3\xa9s va arribar Edward Scissorhands el 1990, un dels seus projectes personals, fora de l'ambient de vendes i popularitat. Les actuacions de Johnny Depp, Winona Ryder i Dianne Wiest van aconseguir que aquesta cinta esdevingu\xc3\xa9s una pel\xc2\xb7l\xc3\xadcula de culte. La causa, potser, \xc3\xa9s la seva est\xc3\xa8tica visual portada al l\xc3\xadmit, tant en la composici\xc3\xb3 de quadres com en els colors i els dissenys dels llocs, dels personatges i dels objectes. L'argument de la pel\xc2\xb7l\xc3\xadcula, a m\xc3\xa9s aporta una dosi del romanticisme m\xc3\xa9s innocent, ja que la hist\xc3\xb2ria es veu a trav\xc3\xa9s dels ulls del protagonista; un jove que no sabia el que era l'amor. \xc3\x89s tal el sentiment que exerceix que resulta emotiu i entranyable al mateix temps._NEWLINE_Des de 1990, Burton havia estat treballant com a productor i director d'art en un projecte que havia esbossat des dels seus anys d'animador a la Disney Nightmare Before Christmas (1993) (Malson abans de Nadal), una cinta d'animaci\xc3\xb3 quadre per quadre (stop motion) amb ninots tridimensionals. La pel\xc2\xb7l\xc3\xadcula va ser dirigida per Henry Selick i va aconseguir m\xc3\xa9s seguidors per Burton, que molts cops \xc3\xa9s conf\xc3\xb3s com a director de la pel\xc2\xb7l\xc3\xadcula. La banda sonora de la pel\xc2\xb7l\xc3\xadcula va ser composta per Danny Elfman, un m\xc3\xbasic que sempre ha estat al costat del director. Les seves can\xc3\xa7ons van convertir Nightmare Before Christmas en un gran musical. El disseny de les escenografies, els personatges i el gui\xc3\xb3 van aconseguir fer d'aquesta pel\xc2\xb7l\xc3\xadcula una petita obra mestra no gaire compresa per la cr\xc3\xadtica._NEWLINE_Burton mai ha negat la influ\xc3\xa8ncia que ha rebut de la ci\xc3\xa8ncia-ficci\xc3\xb3 sobretot d'aquella que venia del cinema camp, de les pel\xc2\xb7l\xc3\xadcules de baix pressupost que es feien als anys 50, les de monstres, vampirs i altres atrocitats. Aquesta influ\xc3\xa8ncia es va bolcar de ple al film Ed Wood (1994), de nou amb Johnny Depp en el paper principal. Com el t\xc3\xadtol indicava, la cinta era la biografia del tristament c\xc3\xa8lebre director de cine Edward D. Wood Jr.; el que per a molts \xc3\xa9s el pitjor director de la hist\xc3\xb2ria del cinema. Les pel\xc2\xb7l\xc3\xadcules de Wood estaven trufades de gags del pitjor gust; la seva tem\xc3\xa0tica era la ci\xc3\xa8ncia-ficci\xc3\xb3, el terror i el transvestisme. Encara que ell, innocentment, creia que era un director equiparable a Orson Welles. Per Burton era una pel\xc2\xb7l\xc3\xadcula especial, ja que la relaci\xc3\xb3 que estableixen Wood i Lugosi el feia identificar amb la que aquest tenia amb Vincent Price._NEWLINE_Immers en la iconografia kitsch dels anys 50, el seg\xc3\xbcent projecte de Burton va ser Mars Attacks!, ple d'efectes especials i marcians verds que venien a destruir la Terra. Burton no tenia la intenci\xc3\xb3 de crear grans efectes espacials, tal com havia fet amb Beetlejuice, tot i l'abuntant quantitat que habia rebut per poder dur-los a terme. La cinta va ser un frac\xc3\xa0s, per\xc3\xb2 Burton va mantenir el seu estatus de poder i credibilitat com a director. Aix\xc3\xb2 es va demostrar amb la gran acollida que va rebre el seu seg\xc3\xbcent projecte: Sleepy Hollow, basada en el relat de Washington Irving  (Sleepy Hollow: la llegenda del genet sense cap), on tamb\xc3\xa9 va comptar una altra vegada amb Johnny Depp._NEWLINE_El 2000 va fer una nova versi\xc3\xb3 del cl\xc3\xa0ssic del cine de la d\xc3\xa8cada del 1960, El planeta dels simis amb Estella Warren. Molts es preguntaven si seria capa\xc3\xa7 de superar o igualar la versi\xc3\xb3 original. Els resultats, com de costum, van dividir a la cr\xc3\xadtica i als espectadors._NEWLINE_Cap aquesta \xc3\xa8poca el pare de Burton va morir i el director va tenir el seu primer fill amb Helena Bonham Carter. El nen va n\xc3\xa9ixer a Londres el 6 d'octubre de 2003._NEWLINE_A la seva seg\xc3\xbcent producci\xc3\xb3, Big Fish, Burton far\xc3\xa0 un homenatge al seu pare. De fet, la pel\xc2\xb7l\xc3\xadcula va ser molt ben rebuda. Aquesta pel\xc2\xb7l\xc3\xadcula \xc3\xa9s una de la menys obscures de Burton, hi destaquen, com sempre, l'impecable disseny d'art i vestuari. \xc3\x89s una hist\xc3\xb2ria on es destaca clarament la gran fantasia que brota de la imaginaci\xc3\xb3 de Burton._NEWLINE_A continuaci\xc3\xb3, amb La n\xc3\xbavia cad\xc3\xa0ver, torna a fer servir l'animaci\xc3\xb3 quadre a quadre, per\xc3\xb2 resulta, comparativament adulta i culta, i, per aix\xc3\xb2, molts, no l'han sabut entendre. En aquesta cinta Burton fa un homenatge a l'amor per Helena Bonham Carter i tant ella com ell mateix es veuen reflectits en els dos personatges principals, Victor i Emily. _NEWLINE_El 2007 va produir la versi\xc3\xb3 cinematogr\xc3\xa0fica de Sweeney Todd i el 2010 va estrenar Alice in Wonderland. El 2012 va estrenar la pel\xc2\xb7l\xc3\xadcula d'animaci\xc3\xb3 Frankenweenie, de la que ja havia fet un curt l'any 1982, i el 2014 la seva producci\xc3\xb3 Big Eyes._NEWLINE_L'any 2019 va estrenar Dumbo, una pel\xc2\xb7l\xc3\xadcula d'aventures i fantasia basada en l'original de Disney de 1941 dirigida per ell i amb m\xc3\xbasica de Danny Elfman, i que estava interpretada per Colin Farrell, Michael Keaton, Danny DeVito, Eva Green, Alan Arkin, Roshan Seth i DeObia Oparei, entre d'altres."